Document ID: 31988R3915

*****
ΚΑΝΟΝΙΣΜΟΣ (ΕΟΚ) αριθ. 3915/88 ΤΗΣ ΕΠΙΤΡΟΠΗΣ
της 15ης Δεκεμβρίου 1988
που καθορίζει τις διατάξεις εφαρμογής του άρθρου 63γ του κανονισμού (ΕΟΚ) αριθ. 918/83 του Συμβουλίου για τη θέσπιση κοινοτικού καθεστώτος τελωνειακών ατελειών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 918/83 του Συμβουλίου της 28ης Μαρτίου 1983 για τη θέσπιση κοινοτικού καθεστώτος τελωνειακών ατελειών (1), όπως τροποποιήθηκε τελευταία από τον κανονισμό (ΕΟΚ) αριθ. 1315/88 (2), και ιδίως το άρθρο 143,
Εκτιμώντας:
ότι το άρθρο 63γ του κανονισμού (ΕΟΚ) αριθ. 918/83 προβλέπει τη χορήγηση ατέλειας κατά την εισαγωγή αποστολών που περιέχουν δείγματα ουσιών αναφοράς οι οποίες έχουν εγκριθεί από την Παγκόσμια Οργάνωση Υγείας (ΠΟΥ) και προορίζονται για τον έλεγχο της ποιότητας των υλικών που χρησιμοποιούνται για την παρασκευή φαρμάκων· ότι οι αποστολές αυτές απευθύνονται σε παραλήπτες, τους οποίους οι αρμόδιες εθνικές αρχές έχουν εξουσιοδοτήσει να τις παραλάβουν ατελώς·
ότι πρέπει να καθοριστούν οι αναγκαίες προϋποθέσεις για τη σωστή εφαρμογή της εν λόγω διάταξης· ότι οι προϋποθέσεις αυτές πρέπει να θεσπιστούν σύμφωνα με τη διαδικασία που προβλέπεται στο άρθρο 143 παράγραφοι 2 και 3 του κανονισμού (ΕΟΚ) αριθ. 918/83·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακών Ατελειών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει τις διατάξεις εφαρμογής του άρθρου 63γ του κανονισμού (ΕΟΚ) αριθ. 918/83.
Άρθρο 2
Η ατέλεια που αναφέρεται στο άρθρο 63γ του κανονισμού (ΕΟΚ) αριθ. 918/83 εφαρμόζεται μόνο στις αποστολές που στέλλονται από το συνεργαζόμενο με την ΠΟΥ κέντρο χημικών ουσιών αναφοράς της Στοκχόλμης (Σουηδία), σε παραλήπτες στους οποίους έχει επιτραπεί από τις αρμόδιες εθνικές αρχές η ατελής παραλαβή τους.
Άρθρο 3
Η χορήγηση απαλλαγής από τους εισαγωγικούς δασμούς για τις αποστολές που αναφέρονται στο άρθρο 63γ του κανονισμού (ΕΟΚ) αριθ. 918/83, προϋποθέτει την παρουσία, πάνω στα δέματα που περιέχουν τις χημικές ουσίες αναφοράς:
- αφενός, της σφραγίδας του συνεργαζόμενου με την ΠΟΥ κέντρου που αναφέρεται στο άρθρο 2,
- αφετέρου, ετικέτας, το υπόδειγμα της οποίας εμφαίνεται στο παράρτημα του παρόντος κανονισμού, και στην οποία συμπληρώνεται ευκρινώς το τετραγωνίδιο που αφορά τις χημικές ουσίες αναφοράς.
Άρθρο 4
Η ατέλεια επεκτείνεται στις ειδικές συσκευασίες που είναι απαραίτητες για τη μεταφορά των χημικών ουσιών αναφοράς, καθώς και στα αναγκαία για τη χρησιμοποίησή τους εξαρτήματα, τα οποία μπορούν ενδεχομένως να περιλαμβάνουν οι αποστολές.
Άρθρο 5
Ο παρών κανονισμός αρχίζει να ισχύει την 1η Ιανουαρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Δεκεμβρίου 1988.

Labels: 0
3
1